ชาวนาได้รูดปรื๊ด ธกส.พ่วงน้ำมัน
ธ.ก.ส.ไม่หวั่นหนี้เน่าบัตรสินเชื่อเกษตรกร คาดได้ข้อสรุปใช้ซื้อน้ำมัน ก.ค.นี้
24 พ.ค. 2555

ธ.ก.ส.ไม่หวั่นหนี้เน่าบัตรสินเชื่อเกษตรกร คาดได้ข้อสรุปใช้ซื้อน้ำมัน ก.ค.นี้ 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารจะเปิดตัวโครงการบัตรสินเชื่อเกษตรกรอย่างเป็นทางการในวันที่ 16 มิ.ย.นี้ โดยตั้งเป้าหมายแจกบัตรแก่เกษตรกรรอบแรกก่อนจำนวน 1 ล้านใบ เพื่อเปิดให้เกษตรกรสามารถนำบัตรสินเชื่อไปซื้อปัจจัยการผลิต 3 อย่าง ได้แก่ ปุ๋ย เมล็ดพันธุ์ข้าว และยาฆ่าแมลง ส่วนกรณีที่จะให้นำไปรูดซื้อน้ำมันที่ปั๊มบางจากและ ปตท. ได้แบบมีส่วนลดตามนโยบายของกระทรวงการคลังนั้น ยังอยู่ระหว่างการหารือ คาดว่าได้ข้อสรุปในเดือน ก.ค.นี้ 
ทั้งนี้ หากได้ข้อยุติว่าสามารถใช้ซื้อน้ำมันได้ ก็จะประสานกับทางบริษัท วี-สมาร์ท ในฐานะผู้วางระบบให้ปรับเพิ่มเงื่อนไขการซื้อสินค้าในบัตรเพิ่มอีก 1 รายการ 
นายลักษณ์ กล่าวยืนยันว่า การเพิ่มเงื่อนไขในบัตรสินเชื่อให้ใช้ซื้อน้ำมันได้ จะไม่ก่อให้เกิดหนี้เสีย เพราะธนาคารยังกำหนดวงเงินในสินเชื่อในบัตรไม่เกิน 60-80% ของผลผลิตส่วนเหลือเผื่อขายเดิม ทำให้สามารถควบคุมการก่อหนี้ได้ ซึ่งในเบื้องต้นจะเริ่มแจกบัตรสินเชื่อแก่เกษตรกรปลูกข้าวที่มีประวัติในการชำระหนี้ที่ดีก่อน 
ด้านนายบุญช่วย เจียดำรงค์ชัย รองผู้จัดการ ธ.ก.ส. กล่าวว่า ผลดำเนินงานโครงการพักหนี้และลดภาระหนี้ปี 2555 มีลูกค้าที่แสดงความประสงค์ขอเข้าโครงการแล้วกว่า 3.12 แสนราย คิดเป็นมูลหนี้ 3.62 หมื่นล้านบาท จากผู้ที่มีสิทธิเข้าโครงการทั้งหมดกว่า 2.94 ล้านราย คิดเป็นมูลหนี้กว่า 3.96 แสนล้านบาท